Vergete ondergrondse Jhb-tonnels word dalk ikoniese wandelpaaieDie area waar die ondergrondse tonnels ontdek is (Foto: Flash Fotografie/Rasty Knayles/Baily Liackman) ŉ Drie kilometer lange versteekte ondergrondse tonnelnetwerk wat onlangs in Johannesburg se middestad ontdek is, kan dalk binnekort tot nuwerwetse wandelpaaie, kompleet met koffiewinkels en parke, omskep word. Volgens die webwerf IOL is daar advertensiebaniere wat dateer van 1950 – 1952 aan die binnekant van dié tonnels gevind. Die tonnels is glo in die 1930’s gebruik om pos te vervoer en sodoende bogrondse verkeer te vermy, en later in die 1950’s ook om gevangenes ondergronds te vervoer van een punt na ŉ ander terwyl die posaktiwiteite voortgegaan het. Dit is egter in die laat 1900’s gesluit. Briewe is glo deur middel van ŉ vervoerband deur die tonnel vervoer, en minstens 33 000 sakke briewe het weekliks deur die tonnels beweeg. ‘n Argieffoto van die tonnels (Foto: Flash Fotografie/Rasty Knayles/Baily Liackman) Die tonnels is ontdek deur Ray Harli en Yonah Odendal van Urbansoup Architects and Urban Designers terwyl hulle die Kazerne transito-georiënteerde vervoerhub naby die Queen Elizabeth-brug aan’t bou was. “Ons het naby ŉ ou wal gegrawe, toe ons op die tonnels afkom. Ons het nie ŉ benul gehad wat binne die tonnels was nie. Ons het onmiddellik die erfenisowerhede betrek en oor die geskiedenis van die tonnels begin oplees,” het Harli vertel. Die Johannesburgse Ontwikkelingsagentskap het intussen gesê ŉ haalbaarheidstudie word gedoen om te kyk of die tonnels omskep kan word in ondergrondse wandelpaaie wat dien as ŉ bestemming, sowel as om sekere dele van die stad met mekaar te verbind. Urbansoup Architects and Urban Designers onderneem tans dié haalbaarheidstudie wat glo 18 maande sal neem. Benewens die toename in voetganger-beweeglikheid wat dié tonnels tot gevolg sal hê, sluit ander, meer ambisieuse voorstelle vir die tonnels onder meer ŉ ondergrondse museum in. “Die tonnels kan Johannesburg voorsien van ŉ unieke en ikoniese openbare ruimte,” het Harli bygevoeg. Bron: IOL ‘n Kunstenaarvoorstelling van hoe die tonnels kan lyk wanneer dit opgradeer word (Foto: Flash Fotografie/Rasty Knayles/Baily Liackman)